КIуэкIуэ Казбек Налшык къалэм къедза къуажэхэр къеплъыхь
Кэнжэ къуажэм КъБР-м и Iэтащхьэм и къалэнхэр пIалъэкIэ зыгъэзащIэм къыщипщытащ курыт еджапIэ №20-м спорт джэгукIэ зэмылIэужьыгъуэхэр щрагъэкIуэкI, сабийхэм я узыншагъэр щрагъэфIакIуэ комплекс зыхэт IуэхущIапIэр зэрыщащIыр. Ар дызыхуэкIуэ мазэм хьэзыр хъун хуейщ. ЩIыналъэм и унафэщIыр апхуэдэу еплъащ а еджапIэм и спорт залыр капитальнэу зэрызэрагъэпэщыжым. Лэжьыгъэхэр зэфIагъэкI федеральнэ IэнатIэм и ахъшэкIэ. Унэ кIуэцIыр зыхуей хуэзэу зэрахьащ, ар зэрагъэплъ системэр, инженер коммуникацэхэр зэрахъуэкIащ, уэздыгъэхэр щIэуэ фIадзащ.
Ди щIыналъэм и спортсменхэм ядэIэпыкъуным пыщIа Iуэхухэм КIуэкIуэ К. В. тепсэлъыхьащ «Уэрдыхъуитхум я академие» спорт центрым и гъэсакIуэхэмрэ гъэсэнхэмрэ щахуэзам. Мыбы бэнэкIэ хуитымрэ тхэквондомрэ дихьэх спортсмен ныбжьыщIэ 300-м щIигъу къокIуалIэ, абыхэм зи узыншагъэм сэкъат иIэхэри яхэту.
Къуажэдэсхэм унафэщIым къыхуаIуэтащ къызэрызэIуах махуэрэ зыгъэпсэхупIэу, творческэ зыужьыныгъэм и IуэхущIапIэу ЩэнхабзэмкIэ унэр зэрыщытыр икIи абы жылагъуэм щыпсэухэм гуфIэгъуэ дауэдапщэ нэхъыщхьэхэр зэрыщрагъэкIуэкIыр. Мыбы щолажьэ уэрэд жыIэным, сурэт щIыным, къафэм щыхуагъасэ гупжьейхэр. IуэхущIапIэм зи лъэр къызыдэмыбзхэри къекIуэлIэфын папщIэ щIыхьэпIэхэр зэрагъэпэщыж.
А махуэ дыдэм КIуэкIуэ Казбек щыIащ Белая Речкэ къуажэм нэгъабэ къыщызэIуахауэ щыта сабий сад №12-м. Зи школ кIуэгъуэ мыхъуа сабийуэ 140-м ятещIыхьа мы IуэхущIапIэр щхьэхуэу ягъэплъ, абы музыкэм щыхуагъасэ, джэгупIэ пэшхэр хэтщ.
Ауэ сабийхэмрэ щIалэгъуалэмрэ щIэныгъэ гуэдзэн егъэгъуэтынымкIэ программэм хиубыдэу спорт лэжьыгъэ нэхъыщхьэр щекIуэкIынур къалэм дэт спорт еджапIэ №3-м и IуэхущIапIэу мыбы щыIэрщ. Иджыпсту ар къэгъэщIэрэщIэжын яухащ икIи бэнэкIэ хуитым, боксым цIыху 200-м зыщыхуагъэсэну пэшыщIэхэр мыгувэу къыщызэIуахынущ.
КъБР-м и Iэтащхьэм и къалэнхэр пIалъэкIэ зыгъэзащIэр еплъащ къуажэм щэнхабзэмкIэ и унэщIэр щащIыну щIыпIэм. Иджыпсту мыбы щылажьэ ЩэнхабзэмкIэ унэр жьы дыдэ зэрыхъуам къыхэкIыу къуажэм и унафэщIхэм яубзыхуащ иджырей зыгъэпсэхупIэ комплексыр зытращIыхьыну щIыпIэр.
Муниципалитетым и унафэщIхэм хуагъэуващ а ухуэныгъэр федеральнэ программэхэм ящыщ зым хагъэхьэн папщIэ зыхуэфащэ Iуэхухэр КъБР-м Ухуэныгъэмрэ гъуэгу хозяйствэмкIэ и министерствэм щIыгъуу зэфIагъэкIыну.
КъБР-м и Iэтащхьэмрэ Правительствэмрэ я пресс-IуэхущIапIэ.
